**Pago Pago** er hovedstaden i Amerikansk Samoa. Den ligger på sørøstkysten av øya Tutuila, der det finnes en naturlig dypvannshavn. Bebyggelsen ligger på kyststripen, nedenfor bratte fjell. Folketallet i byen var for 2012 anslått til 4 814. Området ved Pago Pago-bukta omfatter også landsbyene Fagatogo, der Amerikansk Samoas lovgivende og dømmende makt holder til, og Utulei, der den dømmende makt har sete.

Historie
--------

Området og havnen ble kartlagt av den amerikanske Wilkes-ekspedisjonen, som utforsket Stillehavet 1838–1842. Det var rivalisering mellom USA, Tyskland og Storbritannia om kontroll over Samoaøyene. I 1872 avtalte USA havnerettigheter med overhøvdingen og fikk rett til å anlegge en stasjon i Pago Pago i bytte mot militær hjelp. Pago Pago ble dermed anlagt som kullstasjon for amerikanske skip.

Fra 1900 til 1951 hadde USAs sjøforsvar en base i Pago Pago, United States Naval Station Tutuila. Havnen er etter dette benyttet til sivile formål.

Næringsliv og samferdsel
------------------------

Byens hermetikkindustri foredler tunfisk for eksport og er en viktig arbeidsgiver. Den første hermetikkfabrikken for foredling av tunfisk ble åpnet i 1953 og fikk følge av et anlegg til i 1963. Tunfisk landes i Pago Pago av utenlandske fartøyer. Fordi Amerikansk Samoa er territorium under USA, kan produktene eksporteres til det amerikanske markedet uten toll og avgifter. Hermetikkindustrien i Pago Pago har også dratt fordel av at bestemmelsene om minstelønn ikke har vært gjeldende i territoriet. Da minstelønn ble bestemt innført, medførte det stengning av det ene anlegget i 2007 og oppsigelser ved det andre. Arbeiderne i hermetikkindustrien i Pago Pago er i hovedsak fra nabolandet Samoa.

På 1960-tallet ble Pago Pago bygget ut med veger og skoler og byen fikk et nytt hotell. I 1964 åpnet Pago Pago internasjonale lufthavn og den har bidratt til turistnæringen. Lufthavnen har flyruter til Honolulu og Apia.

Pago Pago havn mottar cruiseskipsanløp, og det er fergeforbindelse til Samoa, samt til Manu'a-øyene (Ta‘ū og Ofu-Olosega) øst i Amerikansk Samoa.

Referanser
----------

1. ↑  «American Samoa», World Gazeteer.
2. 1 2 3  «Pago Pago», Encyclopædia Britannica.
3. 1 2  «American Samoa», i Robert D. Craig: *Historical Dictionary of Polynesia*, 3. utgave, Lanham: Scarecrowe Press, 2011, s. 18–27.
4. ↑  *A short history of industrial fishing in the Pacific Islands*, Bangkok: Asia-Pacific Fishery Commission, Food and Agriculture Organization of The United Nations, Regional Office for Asia and the Pacific, 2007, s. 10.
5. ↑  «Closed tuna cannery in American Samoa to reopen», *Seattle Times*, 6. oktober 2010.
6. ↑  «American Samoa tuna canneries spur guest worker law», *Honolulu Star-Bulletin*, 12. mai 2007.
7. ↑  «Airline Services» Arkivert 13. desember 2012 hos Wayback Machine. American Samoa Visitors Bureau.
8. ↑  «Cruise Ships» Arkivert 18. februar 2013 hos Wayback Machine. American Samoa Visitors Bureau.
9. ↑  «Ferry Service» Arkivert 18. februar 2013 hos Wayback Machine. American Samoa Visitors Bureau.

Eksterne lenker
---------------

* (en) Offisielt nettsted Rediger på Wikidata

* (en) Pago Pago – kategori av bilder, video eller lyd på Commons Rediger på Wikidata

  


| * v
* d
* r
Hovedsteder i Oseania |
| --- |
| Adamstown **·** Alofi **·** Apia **·** Avarua **·** Canberra **·** Funafuti **·** Hagåtña **·** Honiara **·** Kingston **·** Majuro **·** Mata-Utu **·** Melekeok **·** Nouméa **·** Nuku'alofa **·** Pago Pago **·** Palikir **·** Papeete **·** Port Moresby **·** Port Vila **·** Saipan **·** Sør-Tarawa **·** Suva **·** Wellington **·** Yaren |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** LCCN **·** SUDOC **·** GeoNames **·** GNIS
 |